Oct 30,2017
ఫెడ్‌ పాలసీ, ఫలితాలపై మార్కెట్ల దృష్టి..
నవతెలంగాణ, వాణిజ్యవిభాగం: ఈ వారం దేశీయ స్టాక్‌ మార్కెట్లకు అమెరికా ఫెడ్‌ పాలసీ సమీక్ష సమావేశాలు కీలకంగా మారనున్నాయని విశ్లేషకులు పేర్కొంటున్నారు. దీనికితోడు ఈ వారంలో వెలువడే దిగ్గజ కంపెనీల రెండో త్రైమాసిక ఫలితాలు స్టాక్‌ మార్కెట్‌ను ప్రభావితం చేస్తాయని వారంటున్నారు. దీంతో పాటు విదేశీ ఇన్వెస్టర్ల పెట్టుబడులు, ప్రపంచ మార్కెట్ల పోకడ, అంతర్జాతీయ మార్కెట్లో ముడిచమురు ధరల గమనం, డాలర్‌తో రూపాయి మారకం విలువ వంటి పలు అంశాలు సెంటిమెంటును ప్రభావితం చేసే అవకాశమున్నట్టుగా మార్కెట్‌ వర్గాలు అంచనా వేస్తున్నాయి. ఇదిలా ఉంటే గత వారంలో పలు సానుకూల అంశాల కారణంగా స్టాక్‌ సూచీలు సరికొత్త రికార్డులను నమోదు చేశాయి. అయితే శుక్రవారం ప్రధాన సూచీలు అంతగా రాణించలేకపోయాయి. ఈ నేపథ్యంలో బీఎస్‌ఈ సెన్సెక్స్‌ 10 పాయింట్ల లాభంతో 33,157 వద్ద ముగిసింది. ఎన్‌ఎస్‌ఈ నిప్టీ 21 పాయింట్లు నష్టపోయి 10,323 వద్ద నిలిచింది. మొత్తం వారం పరంగా చూస్తే బీఎస్‌ఈ సెన్సెక్స్‌ 2శాతం, ఎన్‌ఎస్‌ఈ నిప్టీ 1.35శాతం చొప్పున లాభపడ్డాయి. ఈ నేపథ్యంలో ఈ వారం స్టాక్‌ మార్కెట్లు బుల్లిష్‌ కొనసాగిస్తాయో చూడాలి..
ఫెడ్‌ పాలసీ సమీక్ష..
అమెరికా కేంద్ర బ్యాంకు ఫెడరల్‌ బ్యాంక్‌ (ఫెడ్‌) పాలసీ సమీక్షపై ఈ వారం మదుపరులు దృష్టి సారించే అవకాశం ఉంది. రెండు రోజుల పాటు జరిగే ఈ సమావేశాలు మార్కెట్లకు కీలకంగా నిలువనున్నాయి. మరోవైపు ఫెడ్‌ పాలసీ నిర్ణయాలు బుధవారం (నవంబర్‌ 1న) వెల్లడికానున్నాయి. అయితే వడ్డీ రేట్లను యథాతథంగా కొనసాగించవచ్చనని విశ్లేషకులు అభిప్రాయపడుతున్నారు. మరోవైపు బ్యాంకు ఆఫ్‌ ఇంగ్లాండ్‌ కూడా పాలసీ సమీక్షను చేపట్టనుంది. ఈ బ్యాంకు వడ్డీ రేట్లను 0.5శాతం నుంచి 0.25శాతం మేర పెంచే అవకాశం ఉన్నట్టుగా తెలుస్తోంది. దీంతో పాటు అమెరికా ఉద్యోగ గణాంకాలు వెలువడనున్నాయి. ఈ నేపథ్యంలో మదుపరులు ఈవైపు దృష్టి సారించే అవకాశముందని నిపుణులు చెబుతున్నారు.
ఫలితాలు కీలకమే
దేశీయంగా వెలువడే కార్పొరేట్‌ కంపెనీల ఫలితాలు ఈ వారం కూడా మార్కెట్ల గమనాన్ని నిర్ధేశించనున్నాయి. ప్రస్తుత ఆర్థిక సంవత్సరం జులై-సెప్టెంబర్‌కు చెందిన రెండో త్రైమాసిక ఫలితాలను వెల్లడించే వాటిలో దిగ్గజ కంపెనీలు ఉండడమే ఇందుకు ముఖ్య కారణం. దీంట్లో హెచ్‌డీఎఫ్‌సీ, భారతీ ఇన్‌ఫ్రాటెల్‌, లుపిన్‌, టాటా స్టీల్‌ సోమవారం (30న) త్రైమాసిక ఫలితాలను వెల్లడించనున్నాయి. భారతీ ఎయిర్‌టెల్‌, డాక్టర్‌ రెడ్డీస్‌ ల్యాబ్స్‌ మంగళవారం (31న) ప్రకటించనున్నాయి. హీరో మోటోకార్ప్‌, టెక్‌ మహీంద్రా బుధవారం (నవంబర్‌ 1న) వాటి పనితీరును వెల్లడించనున్నాయి. అలాగే పవర్‌గ్రిడ్‌ కార్పొరేషన్‌, వేదాంతా, హిందాల్కో ఇండిస్టీస్‌, టాటా పవర్‌ వాటి ఫలితాలను శుక్రవారం (3న) ప్రకటించనున్నాయి.
ఆటో కంపెనీల గణాంకాలు..
అక్టోబర్‌ నెలకు చెందిన వాహన విక్రయ గణాంకాలు బుధవారం నుంచి (నవంబర్‌ 1న) ప్రారంభం కానున్నాయి. దీంతో దేశీయ స్టాక్‌ మార్కెట్లలో ఆటో రంగ కౌంటర్లు వెలుగులో వచ్చే అవకాశం ఉందని మార్కెట్‌ వర్గాలు పేర్కొంటున్నాయి. దీనికితోడు ఇదే రోజున అక్టోబర్‌ నెల దేశీయ తయారీ రంగ గణాంకాలను మార్కెట్‌ ఎకనామిక్స్‌ వెలువరించనుంది. మరోవైపు నవంబర్‌ 3న భారత సేవల రంగ గణాంకాలు విడుదల కానున్నాయి.
మరో మూడు ఐపీవోలు..
దేశీయ స్టాక్‌ మార్కెట్లో గత కొంత కాలంగా ఐపీవోల సందడి కొనసాగుతోంది. ఈ క్రమంలో ఈ వారం కూడా మరో మూడు కంపెనీలు పబ్లిక్‌ ఇష్యూ (ఐపీవో)కు రానున్నాయి. ప్రముఖ ఆటో రంగ దిగ్గజం మహీంద్రా అండ్‌ మహీంద్రా గ్రూప్‌ అనుబంధ సంస్థ మహీంద్రా లాజిస్టిక్స్‌ పబ్లిక్‌ ఇష్యూ మంగళవారం (31న) మొదలుకానుంది. గురువారం (నవంబర్‌ 2న) ముగియనున్న ఈ ఐపీవో ఇష్యూకి రూ.425-429 ధరల శ్రేణిగా కంపెనీ ప్రకటించింది. దేశంలో అతిపెద్ద జనరల్‌ ఇన్సూరెన్స్‌ కంపెనీ అయిన న్యూ ఇండియా అస్యూరెన్స్‌ బుధవారం (నవంబర్‌ 1న) ఇనీషియల్‌ పబ్లిక్‌ ఆఫర్‌కు రానుంది. ఈ ఐపీవో ద్వారా కంపెనీ రూ.10వేల కోట్లను సమీకరించాలని లక్ష్యంగా పెట్టుకుంది. ఈ ఇష్యూకి ధరల శ్రేణి రూ.770-800గా కంపెనీ నిర్ణయించింది. కాగా ఈ భారీ ఐపీవో నవంబర్‌ 3న ముగియనుంది. పుట్‌వేర్‌ రిటైలర్‌ ఖాదిమ్‌ ఇండియా ఐపీవో నవంబర్‌ 2న మొదలుకానుంది. నవంబర్‌ 6న ముగియనున్న ఈ ఇష్యూ ద్వారా కంపెనీ రూ.543 కోట్లను సమీకరించే యోచనలో ఉంది. ఈ ఇష్యూకు కంపెనీ ధరల శ్రేణిని ఒక్కో షేరుకు రూ.745-750గా నిర్ణయించింది. ఈ ఐపీవోల నేపథ్యంలో మదుపర్లు ఇటూ వైపు దృష్టి పెట్టే అవకాశం ఉందని విశ్లేషకులు చెబుతున్నారు.
మీ స్నేహితులకు రికమెండ్ చెయ్యండి